Polisieminister het geen slapelose nagte oor misdaadArgieffoto: SAPD / Facebook Die adjunkminister van polisie het Dinsdag gesê sy het nie slapelose nagte oor die hoë vlakke van misdaad in Suid-Afrika nie, want sy weet die polisie hanteer dit. “Ek slaap baie lekker in antwoord op die vraag of ons slapelose nagte het,” het adjunkminister Maggie Sotyu aan verslaggewers in Pretoria gesê ná die Vrouenetwerk en Manne vir Verandering-program van die Suid-Afrikaanse Polisiediens bekend gestel is. “Ek het nie slapelose nagte nie, want ek weet ek het manne en vroue in blou wat opgelei is om dit te hanteer. Die program waaroor ek gepraat het, dat ons probeer om die polisie meer professioneel te maak, sluit alles in. Ons het selfs ons kurrikulum verander by die opleidingskolleges om elemente soos menseregte in te sluit. Ons slaap wel, ons lê nie in die nagte wakker nie.” Sotyu het gesê wat Suid-Afrikaanse gemeenskappe se gebrek aan vertroue in die polisie betref, hanteer die owerhede die saak. Sy het gesê twee taakspanne sal die besware aanroer ná aanbevelings van ŉ Kommisie van Ondersoek onder leiding van afgetrede regter Ian Farlam. “Daar sal ŉ tweede taakspan wees wat transformasie hanteer. Dit is waar baie van die werk sal gebeur om die polisie meer professioneel te maak. Sodra ons individuele polisiebeamptes hanteer het, hulle gedrag en hoe hulle moet optree ensovoorts, dink ek sal die atmosfeer tussen hulle en die gemeenskappe baie beter wees.” Sy het gesê “van nou af, binne die volgende drie jaar, sal ons ŉ verskil sien in die verhouding tussen ons en die lede van die gemeenskap”.